ananddey/assamese-wiki-corpus huggingface dataset:
এঞ্জেল দেশাই

এঞ্জেল দেশাই (জন্ম: অস্পৰা দেশাই) এগৰাকী আমেৰিকান অভিনেত্ৰী।

প্ৰাৰম্ভিক জীৱন আৰু শিক্ষা

দেশাইৰ জন্ম পেন্সিলভেনিয়াৰ ফিলাডেলফিয়াত হৈছিল, কিন্তু তেওঁ নিউয়ৰ্কৰ বিংহামটনত ডাঙৰ-দীঘল হৈছিল। তেওঁৰ পিতৃ-মাতৃ চিকিৎসক; তেওঁৰ পিতৃ এগৰাকী গুজৰাটী আৰু মাতৃ এগৰাকী ফিলিপিনো। ১৯৯৭ চনত তেওঁ নিউয়ৰ্ক ইউনিভাৰ্চিটিৰ টিচ স্কুল অৱ দ্য আৰ্টছৰ গ্ৰেজুৱেট এক্টিং প্ৰগ্ৰেমৰপৰা এমএফএ ডিগ্ৰী লাভ কৰে।

মঞ্চ কেৰিয়াৰ

দেশায়ে বহুতো অফ-ব্ৰডৱে প্ৰযোজনাত অভিনয় কৰিছে, যাৰ মধ্যে ডেভিদ ষ্ট্ৰাথেয়াৰ্ণৰ বিপৰীতে দ্য উইণ্টাৰ্ছ টেল (২০০৩), আৰু মেণ্ডি পেটিনকিন অভিনীত দ্য টেম্পেষ্ট (২০০৮) অন্যতম।

তেওঁৰ ব্ৰডৱে অভিষেক ঘটিছিল ষ্টিফেন চণ্ডহেইমৰ কোম্পানীৰ ২০০৬ চনৰ পুনৰুজ্জীৱিত সংস্কৰণত মাৰ্টাৰ চৰিত্ৰত অভিনয় কৰি।

তেওঁৰ অন্যান্য মঞ্চ অভিনয়সমূহৰ ভিতৰত আছে কানেক্টিকাটৰ নিউ হেভেনত ডেভিদ শুলনাৰৰ এন ইনফিনিট এক আৰু শ্বিনচাই: থিয়েটাৰ ফৰ জাপান নামৰ এটা সাহায্যমূলক প্ৰযোজনাৰ অংশ হিচাপে ষ্টিফেন চণ্ডহেইম আৰু জন ৱাইডমেনৰ পেচিফিক অভাৰচাৰ্ছৰপৰা "ফৰ ব্লেক ড্ৰেগনছ" আৰু "নেক্সট" গীতৰ পৰিৱেশন।

পৰ্দা কেৰিয়াৰ

মাৰ্টিন লৰেন্স অভিনীত ২০০১ চনৰ কমেডী ছবি ব্লেক নাইট আছিল দেশাইৰ প্ৰথমখন চলচ্চিত্ৰ। ইয়াৰ পিছত তেওঁ হাইটছ আৰু দ্য ৱাৰ উইদিনৰ দৰে চলচ্চিত্ৰত সহযোগী চৰিত্ৰত অভিনয় কৰে।

দেশাইৰ টেলিভিছন কেৰিয়াৰৰ ভিতৰত দ্য এডুকেচন অৱ মেক্স বিকফোৰ্ড, ল' এণ্ড অৰ্ডাৰ, ল' এণ্ড অৰ্ডাৰ: স্পেচিয়েল ভিকটিমছ ইউনিট, ল' এণ্ড অৰ্ডাৰ: ক্ৰিমিনেল ইণ্টেণ্ট, কিংছ, ডলহাউচ, দ্য ইভেণ্ট, জেচিকা জোনছ (ছিজন ২) আৰু ডেমেজেছ আদি ধাৰাবাহিকত কৰা অভিনয় উল্লেখযোগ্য।

অতিৰিক্ত আগ্ৰহ আৰু কাৰ্যকলাপ

দেশাই 'এছিয়ান আমেৰিকান পাৰফৰ্মাৰ্ছ একচন কোৱালিচন'ৰ এগৰাকী প্ৰতিষ্ঠাপক সদস্য।

তেওঁ এগৰাকী সংগীতজ্ঞ, যিয়ে বেহেলা আৰু পিয়ান’ বজাব জানে। ইয়াৰ উপৰি তেওঁ এগৰাকী জাজ কণ্ঠশিল্পী আৰু তেওঁ 'এঞ্জেল দেশাই/অস্কাৰ পেৰেজ কোৱাৰ্টেট'ৰ অংশ হিচাপে সংগীত পৰিৱেশন কৰে।

তেওঁ মেনহেটানৰ হেল’ছ কিচেন চুবুৰিৰ এখন অলাভজনক সংস্থা '৫২ নম্বৰ ষ্ট্ৰীট প্ৰজেক্ট'ৰ সৈতে স্বেচ্ছাসেৱক হিচাপে জড়িত।

তথ্যসূত্ৰ

বাহ্যিক সংযোগ

শ্ৰেণী:আমেৰিকান অভিনয় শিল্পী
শ্ৰেণী:ভাৰতীয় মূলৰ আমেৰিকান
দ্য গৱৰ্ণমেণ্ট ছাৰ্ভেণ্ট (২০২৩ চলচ্চিত্ৰ)

দ্য গৱৰ্ণমেণ্ট ছাৰ্ভেণ্ট ২০২৩ চনত মুক্তিলাভ কৰা অসমীয়া ভাষাৰ এখন চলচ্চিত্ৰ। ইয়াৰ পৰিচালনা প্ৰদ্যুৎ কুমাৰ ডেকাৰ। জয়ন্ত মাধৱ বৰা আৰু প্ৰদ্যুৎ কুমাৰ ডেকাই যুটীয়াভাৱে ইয়াক ৰচনা কৰিছে। চলচ্চিত্ৰখনত নিকুমণি বৰুৱা, কপিল বৰা, হিৰণ্য ডেকা, উপকূল বৰদলৈ আদি শিল্পীয়ে অভিনয় কৰিছে। ২০২৩ চনৰ ২৪ মাৰ্চত উত্তৰ-পূব চলচ্চিত্ৰ মহোৎসৱত চলচ্চিত্ৰখন মুক্তি দিয়া হয়। ছবিখনৰ চিত্ৰগ্ৰহণ কৰা হৈছে মায়ঙত।

কাহিনীৰ পটভূমি

চলচ্চিত্ৰখনৰ কাহিনীৰ পটভূমি হৈছে যাদু-মন্ত্ৰৰ ঠাই বুলি খ্যাত মায়ং। অৰ্ণৱ বৰা নামৰ এজন মধ্যবয়সীয়া যুৱকে (কপিল বৰা) মায়ঙত ৰাজহ বিষয়াৰূপে নিযুক্তি পায়। ঠাইখনৰ সৌন্দৰ্যই অৰ্ণৱৰ মন কাঢ়ি নিয়ে আৰু তেওঁ এজন চহা লোকৰ পত্নী বীণাক লগ পায়। পিছলৈ দুয়োৰে মাজত অবৈধ প্ৰেমৰ সম্পৰ্ক গঢ়ি উঠে। অৰ্ণৱে অন্ধবিশ্বাসৰ দ্বাৰা প্ৰভাৱিত ঠাইখণ্ডত আধুনিকতাৰ পাতনি মেলিবলৈ যত্ন কৰে কিন্তু গাঁওবাসীয়ে প্ৰাচীন পৰম্পৰা ত্যাগ কৰিবলৈ অপাৰগ হয়। এনেতে এদিন বীণাই ইমানদিনে লুকুৱাই ৰখা অসুখ এটাৰ বাবে তেওঁৰ মৃত্যু হয়। তেতিয়া অৰ্ণৱৰ ঠাইখণ্ডত থকাৰ ইচ্ছা নোহোৱা হয়।

তথ্য সংগ্ৰহ

শ্ৰেণী:অসমীয়া চলচ্চিত্ৰ
উকমুকৰ পোৱালি

উকমুকৰ পোৱালি অসমীয়া ভাষাৰ জতুৱা ঠাঁচ ইয়াক কেতিয়াবা ধেমেলিয়া বা খুহুটিয়া, কেতিয়াবা ব্যংগোক্তি বা কেতিয়াবা বক্ৰোক্তি হিচাবে ব্যৱহাৰ কৰা হয়। সমাৰ্থক অন্য জটুৱা ঠাঁচ হৈছে ঘোঁড়াৰ ডিম বা অশ্বডিম্ব, শিয়ালৰ শিং আদি৷

পৃথিৱীৰ অন্যান্য ভাষা, জাতি বা বিভিন্ন সমাজ বা গোটৰ মাজতো সমাৰ্থক উক্তি বা প্ৰকাশ পোৱা যায়। পশ্চিমীয়া পদাৰ্থবিদৰ মাজত প্ৰচলিত ওফোন্দা গৰু বা গোলাকাৰ গৰু (spherical cow), পূৰ্বৰ চোভিয়েট ৰাচিয়াৰ ষ্টেলিনৰ কালৰ ভুৱা কৃষিবিজ্ঞানী ট্ৰমফিম লাইছেংক' (Trofim Lysenko) -অৰ ভুৱা কৃষি গৱেষণাক উপলুঙা কৰি লাইছেংক'ইজ্‌ম্‌ আদি। অৱশ্যে এই উক্তিবোৰ প্ৰসংগ আৰু পৰিৱেশ সাপেক্ষ, উপযুক্ত পৰিৱেশ, প্ৰসংগ বা কিছুমানৰ ক্ষেত্ৰত ভাষাত প্ৰয়োগ কৰিলেহে ই অৰ্থবহ হয় আৰু হাস্যৰসাত্মক বা ব্যংগাত্মক হয়।

বিভিন্ন ব্যৱহাৰ

হাস্যৰসাত্মক: গাভৰু (লেনিয়াই), "এই তুমি এইবাৰ ভেলেণ্টাইনচ ডে'ত কি দিবাঁ?" বিৰক্ত ডেকা: "উকমুকৰ পোৱালি। "
ব্যংগাত্মক: সতীৰ্থ বৈজ্ঞানীক জনে তেখেতৰ নতুন আৱিষ্কাৰৰ বিষয়ে ভাষণ দিয়াৰ পাচত তেওঁক বাকীসকলে প্ৰশংসা কৰা দেখি ঈৰ্ষাতে কাষৰজনৰ কাণে কাণে, "এহ! বৰ উকমুকৰ পোৱালিডাল দেখুৱাইছে!" - এনে প্ৰসংগত গোলাকাৰ গৰু বা লাইছেংক'ইজম, শিয়ালৰ শিং, ফ্লাইং কাও আদিও ব্যৱহাৰ কৰিব পৰা যায়।
বক্ৰোক্তি: আপোনাৰ উকমুকৰ পোৱালিটো দেখিলোঁ। কিন্তু এইটোৱে কি কৰে বুজাই ক'বনে?

অন্যান্য সমাজত

পশ্চিমীয়া বিজ্ঞান: গোলাকাৰ গৰু

গোলাকাৰ গৰু হৈছে বাস্তৱিক জীৱনৰ জটিল প্ৰক্ৰিয়াসমূহৰ অতি সৰলীকৃত বৈজ্ঞানিক আৰ্হি বা প্ৰতিৰূপৰ ওপৰত ভিত্তি কৰি গঢ় লোৱা এক ব্যংগোক্তি। এই খণ্ড-বাক্য ফাঁকি পশ্চিমীয়া তাত্ত্বিক পদাৰ্থবিদ (theoretical physicists) সকলৰ মাজত প্ৰচলিত এটা ব্যংগাত্মক ৰূপক।

এবাৰ এখন গাখীৰৰ পাম (farm) ত গাখীৰৰ উৎপাদন কম হোৱাত সেই পামৰ কৃষকসকলে চিন্তাম্বিত হৈ স্থানীয় বিশ্ববিদ্যালয়ৰ বিদ্বৎ সমাজৰ পৰা সহায় আৰু পৰামৰ্শৰ বাবে আবেদন জনালে। বিশ্ববিদ্যালয়ৰ তৰফৰ পৰা অনুসন্ধানৰ বাবে এজন তাত্ত্বিক পদাৰ্থবিদৰ নেতৃত্বত বহু বিষয়ৰ গৱেষক অধ্যাপকেৰে যুক্ত এটা দল গঠন কৰি দিয়া হ'ল। সেই গৱেষক অধ্যাপকৰ দলটোৱে দুসপ্তাহ ধৰি চৰজমিন অনুসন্ধান চলালে। অনুসসন্ধানৰ অন্তত বিদ্বানৰ দলটো তেওঁলোকৰ টোকাবহী তথ্যপাতিৰে ভৰাই বিশ্ববিদ্যালয়লৈ ঘূৰি গ'ল। বিস্তৃত গণনা আৰু আলোচন-বিলোচনাৰ পিছত গৱেষণাৰ ফলাফলৰ প্ৰতিবেদন লিখাৰ দায়িত্ব তাত্ত্বিক পদাৰ্থবিদজনৰ ওপৰত ন্যস্ত কৰা হ'ল। তাত্ত্বিক পদাৰ্থবিদে শীঘ্ৰেই তেওঁৰ প্ৰতিবেদন দাখিল কৰিলে; আৰু ফলাফল ঘোষণা কৰিবৰ বাবে কৃষকসকলৰ ওচৰলৈ গ'ল। তেওঁ ঘোষণা কৰিলে, "শ্ৰদ্ধাৰ কৃষকসকল, আপোনালোকৰ সমস্যাৰ সমাধান আমাৰ বিস্তৃত গৱেষণাৰ অন্তত আমি বিচাৰি পাইছোঁ। কিন্তু আমাৰ সমাধানটো গোলাকাৰ গৰুৰ ক্ষেত্ৰতহে ফলপ্ৰসূ হয়"।

সমস্যাৰ সমাধান শুনি সকলো কৃষকে মূৰে কপালে হাত দিলে।

এই কাহিনীটোত হাস্যকৰ বিষয়টো হ'ল যে, পদাৰ্থবিদসকলে গনণা আৰু বিশ্লেষণ সাধ্য কৰি তুলিবৰ বাবে প্ৰায়ে সকলো সমস্যাকে কিছুমান স্বতঃসিদ্ধ ধাৰণাৰে সংকুচিত কৰিবলৈ চেষ্টা কৰে (যদিও বহুক্ষেত্ৰত এই স্বতঃসিদ্ধ ধাৰণাসমূহে বাস্তৱক্ষেত্ৰত তেওঁলোকৰ আৰ্হি (model)ৰ প্ৰযোজ্যতা বাৰুকৈয়ে বাধাগ্ৰস্ত কৰে।

এই ফুচুৰিটোক বিভিন্ন ৰূপত পৰিবেশন কৰা হয়। ৰাছিয়াত বায়ুশূন্য অৱস্থাৰ গোলাকাৰ ঘোঁৰা নামেৰে এই ফুচুৰি জনাজাত। "বায়ুশূন্য অৱস্থাৰ গোলাকাৰ ঘোঁৰা"ৰ স্ৰষ্টাই দাবী কৰে যে, কোনো ঘোঁৰা দৌৰত ভাগ লোৱা ঘোঁৰাবোৰ যদি গোলাকাৰ হয় আৰু সিহঁতৰ দৌৰৰ পথ বায়ুশূন্য হয়, তেনে প্ৰতিযোগিতাৰ বিজয়ী ঘোঁৰাৰ সম্ভাৱনীয়তাৰ বিষয়ে দশমিকৰ পিছৰ বহু অংকলৈকে শুদ্ধভাৱে গনণা কৰিব পৰা যায়।

লাইছেংক'ইজম

শ্ৰেণী:ব্যংগোক্তি
টাই-আহোম সংখ্যা পদ্ধতি

টাই-আহোম সংখ্যা পদ্ধতি হৈছে টাই-আহোম ভাষাত ব্যৱহাৰ হোৱা এক দশমিক (decimal) সংখ্যা পদ্ধতি। বুৰঞ্জী আৰু শিলালিপিত এই সংখ্যা পদ্ধতি দেখা যায়। এই সংখ্যা পদ্ধতি অন্যান্য টাই ভাষাসমূহৰ সৈতে সাদৃশ্যপূৰ্ণ আৰু ইয়াৰ মূল উৎস হৈছে বৃহত্তৰ টাই ভাষা পৰিয়াল।

বৈশিষ্ট

টাই আহোম সংখ্যা সমূহ কাৰ্ডিনেল নম্বৰ আৰু অৰ্দিনেল নম্বৰ হিচাপে হিচাপ কৰা হয়।

মূল সংখ্যা

মূল সংখ্যা (কাৰ্ডিনেল সংখ্যাসমূহ) কেইবাপ্ৰকাৰও লিখা হয়।

এককৰ স্থান

ৱা চমৰপৰা চিপলৈ সংখ্যা সমূহ এটা নিৰ্দিষ্ট শব্দ অনুসৰি সূচোৱা হয়। ইয়াৰ উপৰি চাও, পাক, ৰিং, মু'ন, চেন এই সংখ্যাসমূহত এটা নিৰ্দিষ্ট শব্দ ব্যৱহাৰ হয়।
টাই-আহোম লিপিত সংখ্যা টাই-আহোম সংখ্যাৰ নাম অসমীয়া সংখ্যা
𑜰 ৱা-চম ০
𑜱 লুং ১
𑜲 চং ২
𑜳 চাম ৩
𑜴 চি ৪
𑜵 হা ৫
𑜶 ৰুক ৬
𑜷 চিত ৭
𑜸 পেত ৮
𑜹 কাও ৯
𑜺 চিপ ১০
𑜏𑜰𑜫 চাও ২০
𑜱𑜰𑜰
পাক
১০০
𑜱𑜰𑜰𑜰
ৰিং
১০০০
𑜱𑜰𑜰𑜰𑜰
মু'ন
১০০০০
𑜱𑜰𑜰𑜰𑜰𑜰
চেন
১০০০০০

দহকৰ স্থান

টাই-আহোম ভাষাত চিপ (১০) আৰু চাও (২০)ৰ বাহিৰে বাকী দহক খিনি একক সংখ্যাবাচক শব্দৰ সৈতে গুণন কৰি ত্ৰিশ, চল্লিশ, পঞ্চাশ, ষাঠি, সত্তৰ, আশী আৰু নব্বৈ আদি সংখ্যা গঠন কৰা হয়। উদাহৰণস্বৰূপে -
চাম (তিনি) × চিপ (দহ) = চাম চিপ (ত্ৰিশ)
চি (চাৰি) × চিপ (দহ) = চি চিপ (চল্লিশ)
হা (পাঁচ) × চিপ (দহ) = হা চিপ (পঞ্চাশ)
ৰুক (ছয়) × চিপ (দহ) = ৰুক চিপ (ষাঠি)
চিত (সাত) × চিপ (দহ) = চিত চিপ (সত্তৰ)
পেট (আঠ) × চিপ (দহ) = পেট চিপ (আশী)
চাও (ন) × চিপ (দহ) = চাও চিপ (নব্বৈ)

এককৰ আৰু দহকৰ স্থান মিলি হোৱা সংখ্যা

এঘাৰৰ পৰা ঊনৈশ আৰু একৈশৰ পৰা ঊনত্রিশৰ দৰে এককৰ আৰু দহকৰ স্থান মিলি হোৱা সংখ্যা সংখ্যাবোৰ যোগ যোৱা পদ্ধতিৰে সৃষ্টি কৰা হয়। উদাহৰণস্বৰূপে -
চিপ (১০) + লুং (১) = চিপ লুং (১১)
চিপ (১০) + চং (২) = চিপ চং (১২)
চিপ (১০) + চাম (৩) = চিপ চাম (১৩)

ক্ৰমবাচক সংখ্যা

টাই-আহোম ভাষাত ক্ৰমবাচক সংখ্যাসমূহ (Ordinal Numerals) যোগ পদ্ধতিৰে গঠন কৰা হয়। সংখ্যাবাচক শব্দৰ আগত ‘তি-’ উপসৰ্গ যোগ কৰি ক্ৰমবাচক সংখ্যা সৃষ্টি কৰা হয়। উদাহৰণস্বৰূপে -
টি + লুং	= টি-লুং (প্ৰথম)
টি + চং	= টি-চং (দ্বিতীয়)
টি + চাম = টি-চাম (তৃতীয়)
টি + চি	= টি-চি (চতুৰ্থ)
টি + হা	= টি-হা (পঞ্চম)
টি + ৰুক	= টি-ৰুক (ষষ্ঠ)
টি + চিত	= টি-চিত (সপ্তম)
টি + পেত	= টি-পেত (অষ্টম)
টি + কাও	= টি-কাও (নৱম)
টি + চিপ	= টি-চিপ (দশম)
টি + চাও	= টি-চাও (শতক)

তথ্যসূত্ৰ

উৎস

শ্ৰেণী:অসমৰ ভাষা আৰু লিপি
শ্ৰেণী:সংখ্যা
পিটাৰ পল ৰুবেন্স

centre

ছাৰ পিটাৰ পল ৰুবেন্স (ইংৰাজী: Peter Paul Rubens/ ˈ r uː b ən z / ROO -bənz; ডাচ: ˈpeːtər pʌul ˈrybəns; ২৮ জুন ১৫৭৭ – ৩০ মে' ১৬৪০) এজন ফ্লেমিছ শিল্পী আৰু কূটনীতিবিদ আছিল। তেওঁক ফ্লেমিছ বেৰক পৰম্পৰাৰ আটাইতকৈ প্ৰভাৱশালী শিল্পী হিচাপে গণ্য কৰা হয়। ৰুবেন্সৰ অতি উচ্চ পৰ্যায়ৰ ৰচনাসমূহে ধ্ৰুপদী আৰু খ্ৰীষ্টান ইতিহাসৰ পাণ্ডিত্যপূৰ্ণ দিশসমূহৰ উল্লেখ কৰে। তেওঁৰ অনন্য আৰু অতি জনপ্ৰিয় বেৰক শৈলীত গতি, ৰং আৰু কামুকতাক গুৰুত্ব দিয়া হৈছিল, যিয়ে প্ৰতিসংস্কাৰত প্ৰচাৰিত তাৎক্ষণিক, নাটকীয় কলাত্মক শৈলী অনুসৰণ কৰিছিল। ৰুবেন্স আছিল এজন চিত্ৰশিল্পী যিয়ে পৌৰাণিক আৰু ৰূপক বিষয়ৰ বেদী, প্ৰতিকৃতি, প্ৰাকৃতিক দৃশ্য আৰু ইতিহাস চিত্ৰ নিৰ্মাণ কৰিছিল। তেওঁ ফ্লেমিছ টেপেষ্ট্ৰী কৰ্মশালাৰ বাবে কাৰ্টুন আৰু এণ্টৱাৰ্পৰ প্ৰকাশকসকলৰ বাবে ফ্ৰণ্টস্পিচৰ ডিজাইনাৰ আছিল।

চিত্ৰ

তথ্যসূত্ৰ

শ্ৰেণী:ব্যক্তি
অন্তৰা নন্দী

অন্তৰা নন্দী অসমৰ এগৰাকী নেপথ্য গায়িকা । জি টিভিত প্ৰচাৰিত সংগীত প্ৰতিভা আৰু ৰিয়েলিটি শ্ব' Sa Re Ga Ma Pa L'il Champs-২০০৯ৰ ফাইনেল ৰাউণ্ডত উপনীত হোৱাৰ পিছত আৰু শীৰ্ষ তিনিগৰাকী প্ৰতিযোগীৰ ভিতৰত অন্যতম হোৱাৰ পিছত তেওঁ সুপৰিচিত হৈ পৰে।

তথ্য সংগ্ৰহ

শ্ৰেণী:অসমৰ কণ্ঠশিল্পী
ফ্ৰান্সিন ব্ৰুনেল-ৰিভছ

ফ্ৰান্সিন ব্ৰুনেল-ৰিভছ (ইংৰাজী: Francine Brunel-Reeves; ২৯ অক্টোবৰ ১৯৩৩ – ৩ ফেব্ৰুৱাৰী ২০১৮) এগৰাকী কুইবেকোৱা কণ্ঠশিল্পী, কলাৰ (নৃত্য নিৰ্দেশক), গীটাৰবাদক, নৃত্যশিল্পী, নৃতাত্ত্বিক সংগীতজ্ঞ আৰু পৰম্পৰাগত সংগীত তথা কুইবেকৰ নৃত্যৰ এগৰাকী স্বতন্ত্ৰ গৱেষক আছিল। তেওঁ ফৰাচী-কানাডীয় পৰম্পৰাগত সংগীতৰ আইতাক হিচাপে পৰিচিত আছিল।

জীৱনী

ব্ৰুনেল-ৰিভছৰ জন্ম ১৯৩৩ চনৰ ২৯ অক্টোবৰত কানাডাৰ কুইবেকৰ মণ্ট্ৰিয়েলৰ এটা চহকী পৰিয়ালত হৈছিল। তেওঁৰ পিতৃ আছিল জীৱবিজ্ঞানী আৰু উদ্ভিদবিজ্ঞানী জুলছ ব্ৰুনেল। তেওঁ কুইবেকৰ লাচিনত চিষ্টাৰ্ছ অফ চেইণ্ট এনৰদ্বাৰা পৰিচালিত এখন আৱাসিক বিদ্যালয়ত শিক্ষা গ্ৰহণ কৰিছিল; তাৰ পিছত মণ্ট্ৰিয়েলৰ কলেজ জিজাস-মেৰীত এটা ব্যাৱসায়িক পাঠ্যক্ৰমত অংশগ্ৰহণ কৰিছিল; তাৰ পিছত মণ্ট্ৰিয়েল বিশ্ববিদ্যালয়ত দৰ্শন, ইতিহাস আৰু আইন অধ্যয়ন কৰিছিল। দম্পতীটোৱে নিজৰ কেৰিয়াৰৰ বাবে ইউৰোপলৈ গুচি গৈছিল আৰু তেওঁ ফ্ৰান্সৰ পেৰিছৰ আমেৰিকান চেণ্টাৰত ফৰাচী-কানাডীয় শিল্পী যেনে ফেলিক্স লেকলাৰ্ক, গিলেছ ভিগনো আৰু ক্লড লেভেইলীৰ গীতসমূহ পৰিৱেশন কৰিছিল। তেওঁ "ফ্ৰান্সত পৰম্পৰাগত সংগীতক চিনাকি কৰি দিয়া প্ৰথমগৰাকী কুইবেকাৰ আছিল।"

১৯৮৪ চনৰপৰা ১৯৮৮ চনলৈ ব্ৰুনেল-ৰিভছে পেৰিছৰ ছৰবোন বিশ্ববিদ্যালয়ত নৃগোষ্ঠীবৈজ্ঞানিক অধ্যয়ন (এথনোগ্ৰাফী) কৰিছিল। তেওঁ কুইবেক কাউন্সিল ফৰ লিভিং হেৰিটেজ (CQPV) আৰু ছচাইটি ফৰ দ্য প্ৰমোচন অফ ট্ৰেডিচনেল কুইবেক ডান্স (SPDTQ) ৰ সদস্য আছিল। যিয়ে ২০০৯ চনৰ এমনেমো বঁটা লাভ কৰিছিল।

২০১৮ চনৰ ৩ ফেব্ৰুৱাৰীত ৮৪ বছৰ বয়সত মণ্ট্ৰিয়েলত ব্ৰুনেল-ৰিভছৰ মৃত্যু হয়। তেওঁক মণ্ট্ৰিয়েলৰ চিমিটিয়াৰ নটৰ-ডেম-ডে-নেইজেছত সমাধিস্থ কৰা হয়।

তথ্যসূত্ৰ

বাহ্যিক সংযোগ

শ্ৰেণী:কানাডাৰ ব্যক্তি
শ্ৰেণী:সংগীতজ্ঞ
শ্ৰেণী:গায়িকা
শ্ৰেণী:নৃত্যশিল্পী
সকলো দেশৰ শ্ৰমিক এক হওক!

ৰাজনৈতিক শ্ল'গান সকলো দেশৰ শ্ৰমিক এক হওক! আটাইতকৈ জনপ্ৰিয় ৰাজনৈতিক শ্ল'গানসমূহৰ অন্যতম যাক কাৰ্ল মাৰ্ক্স আৰু ফ্ৰিডৰিখ এঙ্গেল্সৰ ১৮৪৮ চনৰ কমিউনিষ্ট পাৰ্টিৰ ইস্তাহাৰৰ পৰা গ্ৰহণ কৰা হৈছে।  জাৰ্মান ভাষাৰ মূল "Proletarier aller Länder vereinigt Euch!"ৰ অৰ্থ "সকলো দেশৰ সৰ্বহাৰা এক হওক!" পিচে ই শীঘ্ৰে ইংৰাজীত "ৱৰ্কাৰ্ছ অৱ দ্য ৱৰ্ল্ড, য়ুনাইট! য়ু হেভ নাথিং টু লুজ বাট য়'ৰ চেইন্স" অৰ্থাৎ "বিশ্বৰ শ্ৰমিকসকল এক হওক! আপোনাৰ হেৰুৱাবলৈ একো নাই, নিজৰ শিকলিৰ বাহিৰে!" হিচাপে বিখ্যাত হ'ল। আন এক পৰিৱৰ্তিত ৰূপ "ৱৰ্কাৰ্ছ অৱ অল লেণ্ডছ, য়ুনাইট" অৰ্থাৎ "সকলো দেশৰ শ্ৰমিক এক হওক!"ও জনপ্ৰিয়।

ওপৰা-ওপৰিকৈ

এঙ্গেল্সৰ দ্বাৰা "দ্য ফাৰ্ছট ইণ্টাৰ্ণেছনেল মুভমেণ্ট অৱ দ্য ৱৰ্কিং ক্লাছেছ" (কৰ্মী শ্ৰেণীৰ প্ৰথম আন্তৰ্জাতিক আন্দোলন) অভিহিত 'ইণ্টাৰ্ণেছনেল ৱৰ্কিংমেন'স এচ'চিয়েছনে' এঙ্গেল্সৰ প্ৰভাৱতে নিজৰ নীতি বাক্য "অল মেন আৰ ব্ৰাডাৰ্ছ" (সকলো মানুহ ভাতৃ)ৰ পৰা সলাই "ৱৰ্কিং মেন অৱ অল কাণ্ট্ৰিজ, য়ুনাইট!" , অৰ্থাৎ "সকলো দেশৰ কৰ্মীজন, এক হওক!" কৰিলে। ই মাৰ্ক্স আৰু এঙ্গেল্সৰ প্ৰলিটেৰিয়ান আন্তৰ্জাতীয়তাবাদৰ দৃষ্টিভংগী দৰ্শালে।

বাক্য শাৰীৰ কেইবাটাও অতিব্যাপ্ত অৰ্থ আছে। প্ৰথমে, শ্ৰমিকসকলে সংঘবদ্ধ হৈ অধিক আয়, ভাল কৰ্ম পৰিৱেশ আদিৰ বাবে যুদ্ধ কৰা উচিত। দ্বিতীয়তে, কৰ্মীসকলৰ কেৱল নিজৰ কৰ্ম সংঘৰ কথা নাভাবি, পুঁজিবাদী ব্যৱস্থাৰ বিৰুদ্ধে ঐক্যবদ্ধ হৈ যুদ্ধ কৰা উচিত। তৃতীয়তে, ভিন্ন দেশৰ কৰ্মীৰ মাজত, একে দেশৰেই শ্ৰমিক আৰু মালিক গোষ্ঠীতকৈ অধিক সাদৃশ্য আছে।

বাক্য শাৰীক ইণ্ডাষ্ট্ৰিয়েল ৱৰ্কাৰ্ছ অৱ দ্য ৱৰ্ল্ডে (ইৱৱ) গীত আৰু প্ৰচাৰ-প্ৰসাৰত ব্যৱহাৰ কৰিছিল। ই মে' দিৱসৰ কাৰ্যসূচীসমূহৰ আধাৰ হিচাপে ব্যৱহৃত হৈছিল। ইৱৱই আমেৰিকা যুক্তৰাষ্ট্ৰ উভয়তে এই বাক্য প্ৰথম বিশ্ব যুদ্ধৰ বিৰোধিতা কৰিবলৈ ব্যৱহাৰ কৰিছিল।

এই বাক্য ছ'ভিয়েট সংঘৰ নীতি বাক্য আছিল:  Пролетарии всех стран, соединяйтесь! (প্ৰ'লিটেৰি ছেখ ষ্ট্ৰান, ছয়েডিন্যায়টেছ!) আৰু ই ছ'ভিয়েট সংঘৰ প্ৰতীকত ব্যৱহৃত হৈছিল। ১৯১৯ত ৰাছিয়ান এছএফএছআৰ বেংন'টত ই আৰবী, চীনা, ইংৰাজী, ফৰাচী, জাৰ্মান, ইটালীয় আৰু ৰুচী ভাষাত, ১৯২১ৰপৰা ১৯৩৪ৰ ছ'ভিয়েট মুদ্ৰাত আৰু প্ৰায়বোৰ ছ'ভিয়েট বাতৰি কাকতত ব্যৱহৃত হৈছিল। ভ্লেডিমিৰ লেনিনৰ নেতৃত্বত নতুন ছ'ভিয়েট সংঘৰ উদ্দেশ্য আছিল আন্তৰ্জাতিক সাম্যবাদ। যদিও পাছলৈ ছ'ভিয়েট সংঘই নিজৰ আন্তৰ্জাতীয়তাবাদৰ কাৰ্যনীতিৰ প্ৰকৃতি পৰিৱৰ্তিত কৰিলে, নীতি-বাক্য শাৰীয়ে এক বৈশ্বিক ( আৰু অৱশেষত ৰাজ্যহীন) সাম্যবাদী সমাজৰ ইচ্ছাকেই প্ৰতিফলিত কৰিলে।

বৰ্তমানে, কোনো কোনো সাম্যবাদী দলে এই বাক্যৰ প্ৰয়োগ কৰে। তদুপৰি, ই শ্ৰমিক হৰতাল, প্ৰতিবাদ, আৰু আন জনপ্ৰিয় সংস্কৃতিত বহুলভাৱে ব্যৱহৃত।

লগতে চাওক

টোকা

তথ্য সংগ্ৰহ

বাহ্যিক সংযোগ

Manifesto of the Communist Party by Karl Marx and Friedrich Engels.
Chapter 4 of the Manifesto

শ্ৰেণী:সাম্যবাদ
শ্ৰেণী:শ্লোগান
কোলাট্টম

কোলাট্টম হৈছে প্ৰধানকৈ তামিলনাডু আৰু কেৰালাত প্ৰচলিত এক প্ৰাচীন লোকনৃত্য। সাধাৰণতে মহিলাসকলে প্ৰতিখন হাতত এটাকৈ দুটা সৰু কাঠৰ লাঠি ব্যৱহাৰ কৰি সম্পন্ন কৰে। সাধাৰণতে নৃত্যশিল্পীসকলে বৃত্তৰ দৰে থিয় হৈ লোকগীত গোৱাৰ সময়ত লাঠিবোৰ ইটোৱে সিটোৰ ওপৰত ক্ৰিছক্ৰছ কৰি এটা নিৰ্দিষ্ট ছন্দ সৃষ্টি কৰে। সাধাৰণতে হিন্দু দেৱ-দেৱীৰ প্ৰতি উৎসৰ্গিত এই নৃত্য শস্য চপোৱাৰ বতৰ আৰু গাঁৱৰ উৎসৱত নৃত্য কৰা হয়।

অভ্যাস

কোলাটম দক্ষিণ ভাৰতৰ এক প্ৰাচীন লোকনৃত্য, সাধাৰণতে সকলো বয়সৰ মহিলাই পৰিবেশন কৰে। ই গোটত পৰিবেশন কৰা সম্প্ৰদায় বা গোটৰ নৃত্য। "কোলাট্টম" নামটো তামিল শব্দ 'কোল' অৰ্থাৎ "লাঠি" আৰু 'আট্টম' অৰ্থাৎ "নৃত্য"ৰ পৰা উদ্ভৱ হৈছে।
নৃত্যশিল্পীসকলে দুটা লেকৰযুক্ত চুটি লাঠি ব্যৱহাৰ কৰে, সাধাৰণতে কাঠৰ আৰু প্ৰায় ১.৫ ফুট (০.৪৬ মিটাৰ) দীঘল, প্ৰতিখন হাতত এটাকৈ।নৃত্যশিল্পীসকলে নিজৰ হাতত ধৰা লাঠিবোৰক কোবাই বা আন নৃত্যশিল্পীয়ে ধৰা লাঠিডালৰ সৈতে যোৰ কৰি শব্দ উলিয়াব পাৰে।

প্ৰচলন

এই নৃত্য সাধাৰণতে হিন্দু দেৱতা বা দেৱীৰ প্ৰতি উৎসৰ্গিত কৰা হয়।

এই নৃত্য প্ৰধানকৈ দক্ষিণ ভাৰতত বিশেষকৈ তামিলনাডু আৰু কেৰালাত আৰু তামিল জনসংখ্যাৰ বৃহৎ অঞ্চল যেনে শ্ৰীলংকা আৰু মালয়েছিয়াত পৰিবেশন কৰা হয়। যদিও এই নৃত্যৰ বাবে কৌশল আৰু জটিল গতিবিধিৰ কৌশল আৰু দক্ষতাৰ প্ৰয়োজন হয়, তথাপিও ইয়াক অপেশাদাৰী নৃত্যশিল্পীসকলেও পৰিৱেশন কৰে। পিন্নাল কোলাট্টমত লাঠিৰ পৰিৱৰ্তে ৰছী ব্যৱহাৰ কৰে। কুম্মিয়ত্তম কোলাট্টমৰ সৈতে মিল থকা লোকনৃত্য, পাৰ্থক্য মাথোঁ এইটোৱেই যে কুম্মিয়ত্তমত লাঠিৰ পৰিৱৰ্তে হাতেৰে শব্দ উৎপন্ন কৰা হয়।

তথ্য সংগ্ৰহ

শ্ৰেণী:লোকনৃত্য
শ্ৰেণী:ভাৰতৰ লোকনৃত্য
শ্ৰেণী:তামিলনাডু
শ্ৰেণী:কেৰালা
পৰিৱেশ, বন আৰু জলবায়ু পৰিৱৰ্তন মন্ত্ৰালয়

পৰিৱেশ, বন আৰু জলবায়ু পৰিৱৰ্তন মন্ত্ৰালয় হৈছে ভাৰত চৰকাৰৰ মন্ত্ৰালয়। এই মন্ত্ৰালয়ৰ নেতৃত্ব আছে সচিব পদবীৰ জ্যেষ্ঠতম আইএএছ বিষয়া। মন্ত্ৰালয়ৰ দপ্তৰ বৰ্তমান কেন্দ্ৰীয় পৰিৱেশ, বন আৰু জলবায়ু পৰিৱৰ্তন মন্ত্ৰী ভূপেন্দ্ৰ যাদৱৰ হাতত আছে।

মন্ত্ৰালয়ে দেশত পৰিৱেশ আৰু বনাঞ্চলৰ কাৰ্যসূচী ৰূপায়ণৰ পৰিকল্পনা, প্ৰচাৰ, সমন্বয় আৰু তদাৰক কৰাৰ বাবে দায়বদ্ধ। মন্ত্ৰালয়ে হাতত লোৱা মুখ্য কাৰ্যকলাপবোৰৰ ভিতৰত আছে ভাৰতৰ উদ্ভিদ আৰু ভাৰতৰ প্ৰাণী, বনাঞ্চল আৰু অন্যান্য অৰণ্য অঞ্চলৰ সংৰক্ষণ আৰু জৰীপ; প্ৰদূষণ প্ৰতিৰোধ আৰু নিয়ন্ত্ৰণ; বনায়ন,আৰু ভূমিৰ অৱক্ষয় প্ৰশমন। ই ভাৰতৰ ১৯৪৭ চনৰ ৰাষ্ট্ৰীয় উদ্যানসমূহৰ প্ৰশাসনৰ বাবে দায়বদ্ধ।

ইতিহাস

ভাৰতৰ প্ৰধানমন্ত্ৰী হিচাপে ইন্দিৰা গান্ধীৰ প্ৰথম কাৰ্যকালত প্ৰথমে ৰাষ্ট্ৰীয় ৰাজনৈতিক কাৰ্যসূচীত পাৰিপাৰ্শ্বিক বিতৰ্কৰ পৰিচয় দিয়া হৈছিল। উদাহৰণ স্বৰূপে, চতুৰ্থ পঞ্চবাৰ্ষিক পৰিকল্পনাত (১৯৬৯-৭৪) "সুসংগত বিকাশ" বুলি ঘোষণা কৰা হৈছিল। পাৰিপাৰ্শ্বিক সমস্যাবোৰৰ এক বিস্তৃত মূল্যাঙ্কনৰ আধাৰত ১৯৭৭ চনত (জৰুৰীকালীন অৱস্থাত)গান্ধীয়ে সংবিধানত অনুচ্ছেদ ৪৮এ যোগ কৰি কয়: "ৰাজ্যখনে পৰিৱেশ সুৰক্ষিত আৰু উন্নত কৰিবলৈ আৰু দেশৰ বনাঞ্চল আৰু বন্যপ্ৰাণী সুৰক্ষিত কৰিবলৈ চেষ্টা কৰিব।" একেখন আদেশই বন্যপ্ৰাণী আৰু বনাঞ্চলক ৰাজ্যৰ তালিকাৰ পৰা সংবিধানৰ সমান্তৰাল তালিকালৈ স্থানান্তৰ কৰে, এনেদৰে কেন্দ্ৰীয় চৰকাৰক সেই বিষয়ত ৰাজ্যৰ সিদ্ধান্ত সমূহ কৰ্তন কৰাৰ ক্ষমতা প্ৰদান কৰে। এনে ধৰণৰ ৰাজনৈতিক আৰু সাংবিধানিক পৰিৱৰ্তনৰ দ্বাৰা ১৯৮০ চনত এক স্ংহত পৰিৱেশ বিভাগ গঠনৰ ভিত্তি প্ৰস্তুত কৰা হৈছিল, যি ১৯৮৫ চনত পৰিৱেশ আৰু বন মন্ত্ৰালয়লৈ পৰিৱৰ্তিত হৈছিল। যদিও জলবায়ু পৰিৱৰ্তনৰ মোকাবিলা কৰাটো ইতিমধ্যে মন্ত্ৰালয়ৰ দায়িত্ব আছিল, ইয়াৰ অগ্ৰাধিকাৰ উত্থাপন কৰা হৈছিল যেতিয়া ২০১৪ চনৰ মে মাহত মন্ত্ৰালয়ক পৰিৱেশ, বন আৰু জলবায়ু পৰিৱৰ্তন মন্ত্ৰালয়ৰ বৰ্তমানৰ শিৰোনামলৈ পুনৰ নামকৰণ কৰা হৈছিল।

পদক্ষেপসমূহ

২০১৯ চনৰ আগষ্টত পৰিৱেশ মন্ত্ৰালয়ে "ৰাষ্ট্ৰীয় সম্পদ দক্ষতা নীতিৰ খচৰা" মুকলি কৰিছিল। এইটো নিৰ্দেশনাৰ এটা সংহতি যিয়ে পৰিৱেশগতভাৱে বহনক্ষম আৰু ন্যায় সঙ্গত অৰ্থনৈতিক বিকাশৰ সৈতে এক ভৱিষ্যতৰ কল্পনা কৰে। আঁচনিখন প্ৰাথমিক সম্পদ ব্যৱহাৰ হ্ৰাস কৰাৰ নীতিৰ দ্বাৰা নিৰ্দেশিত; সম্পদ দক্ষ বৃত্তাকাৰ পদ্ধতিৰ জৰিয়তে কম সামগ্ৰীৰে উচ্চমানৰ সৃষ্টি; আৱৰ্জনা হ্ৰাস; ভৌতিক সুৰক্ষা আৰু নিযুক্তিৰ সুযোগ আৰু ব্যৱসায়িক আৰ্হি সৃষ্টি পৰিৱেশ সুৰক্ষা আৰু পুনৰুদ্ধাৰৰ কাৰণে লাভজনক। এইটো নীতি আয়োগ আৰু ইউৰোপীয় ইউনিয়নৰ প্ৰতিবেদনৰ ওপৰত আধাৰিত আছিল। নীতিটোৱে মন্ত্ৰালয়ত থকা মূল কাৰ্যকৰী গোটৰ সৈতে এটা "ৰাষ্ট্ৰীয় সম্পদ দক্ষতা কৰ্তৃপক্ষ" গঠন কৰিব বিচাৰে। ই আৱৰ্জনা নিষ্কাশন আৰু সামগ্ৰী পুনৰুদ্ধাৰ সুবিধা স্থাপনৰ বাবে পুনৰ্ব্যৱহাৰ যোগ্য সামগ্ৰী আৰু লঘু ঋণৰ ওপৰত কৰ লাভালাভ আগবঢ়োৱাৰ পৰিকল্পনা কৰিছে।

তথ্য সূত্ৰ

শ্ৰেণী:ভাৰত চৰকাৰৰ মন্ত্ৰণালয়
কুৎস

কুৎস ঋগবেদত উল্লেখ থকা এক বীৰোচিত ব্যক্তিত্ব।

ঋগবেদ

কুৎসক ঋগবেদত এজন বীৰ হিচাপে দেখা যায়, যি ইন্দ্ৰৰ শুষ্ণ দানৱৰ পৰাজয় আৰু সূৰ্যৰ জয়ৰ ঘটনাৰ সৈতে উল্লেখ কৰা হৈছে। তেওঁ অতিথিগ্ৱ আৰু আয়ুৰ সৈতে ইন্দ্ৰৰদ্বাৰাও পৰাজিত হোৱা বুলি জনা যায়, যিটো কাৰ্যক এটা সময়ত তুৰ্বায়ণৰ বুলি কোৱা হৈছিল। আন কিছুমান ঠাইত কুৎস আৰু অতিথিগ্ৱ ইন্দ্ৰৰ বন্ধু বুলি জনা যায়। হিলেব্ৰাণ্ডৰ মতে, ইন্দ্ৰৰ সৈতে কুৎসৰ বন্ধুত্বপূৰ্ণ বা বিৰোধী সম্পৰ্কৰ ওপৰত দুয়োটা মতামত ঋগবেদত দুটা পৃথক কুৎসক বুজোৱা বুলি ধাৰণা কৰি সমাধান কৰিব পাৰি। ঋগবেদৰ এটা সময়ত কুৎসই স্মাদিভা, তুগ্ৰা আৰু ভেটাছক পৰাস্ত কৰা বুলি উল্লেখ কৰিছে। কুৎসক অৰ্জুনৰ বংশধৰ বুলি কোৱা হৈছে।

তথ্যসূত্ৰ

শ্ৰেণী:কাল্পনিক চৰিত্ৰ
ৰণকাদেৱী

ৰণকাদেৱী দ্বাদশ শতিকাৰ পশ্চিম ভাৰতৰ সৌৰাষ্ট্ৰ অঞ্চলৰ চোডাসমা শাসক খেংগাৰাৰ এগৰাকী কিংবদন্তিমূলক ৰাণী। চোডাসমা ৰজা খেংগাৰা আৰু চৌলুক্য ৰজা জয়সিংহ সিদ্ধৰাজৰ যুদ্ধক প্ৰতিনিধিত্ব কৰা সাহিত্যত তেওঁৰ উল্লেখ আছে। কিন্তু এই কিংবদন্তি বিশ্বাসযোগ্য নহয়।

ৰণকাদেৱীৰ কিংবদন্তি

ৰণকাদেৱী আছিল চোডাসমা ৰাজধানী জুনাগড়ৰ সমীপৰ মাজেৱদী গাঁৱৰ এগৰাকী মৃৎশিল্পীৰ কন্যা। তেওঁৰ সৌন্দৰ্য্যৰ খ্যাতি জয়সিংহৰ ওচৰ পালেগৈ, তেওঁ ৰণকাদেৱীক বিয়া কৰাবলৈ সিদ্ধান্ত ল’লে। খেংগাৰাৰ সৈতে ৰণকাদেৱীৰ বিবাহৰ খবৰে জয়সিংহক ক্ষুব্ধ কৰি তুলিছিল। কিংবদন্তিৰ অন্য এটা সংস্কৰণৰ মতে ৰণকাদেৱীৰ জন্ম কুচৰ ৰজাৰ ঘৰত হৈছিল যদিও জ্যোতিষীয়ে ভৱিষ্যদ্বাণী কৰিছিল যে যিজনে ৰণকাদেৱীক বিয়া কৰাব তেওঁ নিজৰ ৰাজ্য হেৰুৱাই আদবয়সতে মৃত্যুবৰণ কৰিব। সেয়ে ৰজাই শিশু ৰণকাদেৱীক পৰিত্যাগ কৰে৷ পৰিত্যক্ত শিশুটিক হাদমত বা জাম ৰাৱাল নামৰ এজন মৃৎশিল্পীয়ে নিজৰ কন্যা হিচাপে ডাঙৰ-দীঘল কৰিছিল। ইফালে খেংগাৰে মালৱালৈ অভিযান চলাওঁতে জয়সিংহৰ ৰাজধানী অনাহিলাপাটক (বৰ্তমান পতন) আক্ৰমণ কৰি প্ৰৱেশদ্বাৰ ভাঙি পেলাইছিল৷ ফলত জয়সিংহ আৰু অধিক ক্ষুব্ধ হৈ উঠিছিল।

তথ্য সংগ্ৰহ

শ্ৰেণী:কিংবদন্তি
কমলা কোটনিছ

কমলা কোটনিছ (; ১৯২৮ – ২০০০) এগৰাকী ভাৰতীয় অভিনেত্ৰী। ১৯৪০ দশকত তেওঁ তেলুগু আৰু হিন্দী চলচ্চিত্ৰত অভিনয় কৰিছিল। ১৯৪৬ চনত মুক্তি পোৱা হম এক হ্যায় ছবিখনত দেৱ আনন্দৰ প্ৰথম নায়িকা হিচাপেও তেওঁ উল্লেখযোগ্য।

প্ৰাৰম্ভিক জীৱন

কমলা কোটনিছৰ বৰ্তমানৰ অন্ধ্ৰ প্ৰদেশত তেলেগু মাতৃ আৰু বৃটিছ পিতৃৰ ঘৰত কমলাবাই নামেৰে জন্ম হৈছিল। তেওঁৰ পি়তৃ সেনাবাহিনীত আছিল। সৰুতে তেওঁক এজন জমিদাৰে দত্তক লৈছিল। পিছলৈ ১৯৪১ চনত তেওঁ পাণ্ডুৰংগ কোটনিছৰ সৈতে বিবাহপাশত আবদ্ধ হয়, যিজন আগশাৰীৰ চিনেমাট’গ্ৰাফাৰ ডি.এছ. কোটনিছৰ ভায়েক আছিল। তেওঁৰ ভনীয়েক ৰামনাদ ইষ্টেটৰ ৰাজপৰিয়ালৰ সৈতে "সংযুক্ত" আছিল। অভিনেত্ৰী লতা তেওঁৰ ভাগিনীয়েক।

Filmography

জীৱন জ্যোতি (তেলুগু)- ১৯৪০
বাল নাগাম্মা (তেলুগু)- ১৯৪২
চেঞ্চু লক্ষ্মী (তেলুগু)- ১৯৪৩
ভাগ্যলক্ষ্মী (তেলুগু)- ১৯৪৩
সীতা ৰাম জনম (তেলুগু)- ১৯৪৩
তহচিলদাৰ (তেলুগু)- ১৯৪৪
হম এক হ্যায় (হিন্দী)- ১৯৪৪
গকুল (হিন্দী)- ১৯৪৬
মেৰা সুহাগ (হিন্দী) – ১৯৪৭
আগে ভাগো (হিন্দী)- ১৯৪৭
সিধা ৰাস্তা (হিন্দী)- ১৯৪৯
সতী অহল্যা (হিন্দী)- ১৯৪৯

তথ্য সংগ্ৰহ

শ্ৰেণী:তেলেগু চলচ্চিত্ৰৰ অভিনেত্ৰী
শ্ৰেণী:হিন্দী চলচ্চিত্ৰৰ অভিনেত্ৰী
নাছৰিন সতৌদেহ

নাছৰিন সতৌদেহ ইৰাণৰ এগৰাকী মানৱ অধিকাৰ কৰ্মী আৰু অধিবক্তা৷ ২০০৯ চনৰ জুন মাহত ইৰাণৰ বিতৰ্কিত ৰাষ্ট্ৰপতি নিৰ্বাচনৰ পিছত তেওঁ কাৰাগাৰত বন্দী ইৰাণৰ বিৰোধী কৰ্মী আৰু ৰাজনীতিবিদসকলক প্ৰতিনিধিত্ব কৰিছিল আৰু নাবালক অৱস্থাত কৰা অপৰাধৰ বাবে মৃত্যুদণ্ডৰ শাস্তি পোৱা বন্দীসকলক প্ৰতিনিধিত্ব কৰিছিল। তেওঁৰ ক্লায়েণ্টসকলৰ ভিতৰত আছে সাংবাদিক ইছা চাহাৰখিজ, শান্তিৰ নোবেল বঁটা বিজয়ী শ্বিৰিন এবাদী আৰু হেচমত তাবৰ্জাদি। হিজাব অবিহনে ৰাজহুৱা স্থানত উপস্থিত হোৱাৰ বাবে গ্ৰেপ্তাৰ হোৱা মহিলাসকলকো তেওঁ প্ৰতিনিধিত্ব কৰিছে, যিটো ইৰাণত শাস্তিযোগ্য অপৰাধ। ২০২০ চনত ইৰাণত গোপনে চিত্ৰগ্ৰহণ কৰা নাছৰিনৰ বিষয়বস্তু আছিল নাছৰিন সতৌদেহৰ "মহিলা, শিশু আৰু সংখ্যালঘুৰ অধিকাৰৰ বাবে চলি থকা যুদ্ধ।"২০২১ চনত তেওঁক টাইমৰ বিশ্বৰ ১০০গৰাকী আটাইতকৈ প্ৰভাৱশালী লোকৰ ভিতৰত নিৰ্বাচিত কৰা হয়।২০২১ চনৰ জুলাই মাহত চিকিৎসাজনিত ছুটীত মুকলি কৰি দিয়া হয়।

জীৱন

২০১০ চনৰ ছেপ্টেম্বৰ মাহত সতৌদেহক অপপ্ৰচাৰ বিয়পোৱা আৰু ৰাষ্ট্ৰৰ নিৰাপত্তাৰ ক্ষতি কৰাৰ ষড়যন্ত্ৰ কৰাৰ অভিযোগত গ্ৰেপ্তাৰ কৰা হয় আৰু ইভিন কাৰাগাৰৰ একক কাৰাগাৰত বন্দী কৰা হয়। ২০১১ চনৰ জানুৱাৰী মাহত ইৰাণৰ কৰ্তৃপক্ষই সতৌদেহক আইন চৰ্চা কৰাৰ লগতে ২০ বছৰৰ বাবে দেশ এৰি যোৱাৰ পৰা নিষেধাজ্ঞা আৰোপ কৰাৰ উপৰি ১১ বছৰৰ কাৰাদণ্ডৰ শাস্তি প্ৰদান কৰে। সেই বছৰৰ শেষৰ ফালে আপিল আদালতে তেওঁৰ শাস্তি ছয় বছৰলৈ আৰু প্ৰেকটিছ নিষেধাজ্ঞা দহ বছৰলৈ হ্ৰাস কৰে।

ৰাষ্ট্ৰীয় নিৰাপত্তা সম্পৰ্কীয় কেইবাটাও অপৰাধৰ অভিযোগত অভিযুক্ত হোৱাৰ পিছত ২০১৮ চনৰ জুন মাহত তেওঁক পুনৰ গ্ৰেপ্তাৰ কৰা হয় আৰু ২০১৯ চনৰ ১২ মাৰ্চত তেহৰাণত কাৰাদণ্ড বিহা হয়। ২০২১ চনৰ জুলাই মাহৰ পৰা তেওঁ কাৰ্চাক কাৰাগাৰত আছে

তথ্যসূত্ৰ

শ্ৰেণী:ইৰানীয় নাৰী অধিকাৰ কৰ্মী
সৰ্বসমীক্ষা তত্ত্ব (গ্ৰন্থ)

সৰ্বসমীক্ষা তত্ত্ব হৈছে অসমীয়া ভাষাত ৰচনা কৰা এখন জনপ্ৰিয় বিজ্ঞানৰ প্ৰবন্ধ সংকলন। কিতাপখনৰ লেখক হৈছে প্ৰৱালজ্যোতি ফুকন। ডিব্ৰুগড় বিশ্ববিদ্যালয় প্ৰকাশন শাখাই ২০২৩ চনত কিতাপখন প্ৰথম প্ৰকাশ কৰিছে। লেখকৰো এইখন প্ৰথম গ্ৰন্থ।

বিৱৰণ

মুঠ সাতটা অধ্যায়ৰ কিতাপখনৰ আৰম্ভণিতে আছে প্ৰকাশন শাখাৰ টোকা, গ্ৰন্থ মালালা সম্পাদকৰ টোকা আৰু লেখকৰ একাষাৰ। লেখকৰ একাষাৰত লেখকে লিখিছে, "সৰ্বসমীক্ষা তত্ত্বৰ ইতিহাস যথেষ্ট দীঘলীয়া, ঘটনাবহুল আৰু বৰ্তমান পৰ্যন্ত আধৰুৱা।"

লেখকৰ চমু পৰিচয়

গ্ৰন্থখনিৰ লেখক ড॰ প্ৰৱালজ্যোতি ফুকন ডিব্ৰুগড় বিশ্ববিদ্যালয়ৰ পদাৰ্থবিজ্ঞান বিভাগৰ সহকাৰী অধ্যাপক। শিৱসাগৰ জিলাত জন্ম লাভ কৰা প্ৰৱালজ্যোতি ফুকনে অসম মাধ্যমিক শিক্ষা পৰিষদৰ অধীনত উচ্চ মাধ্যমিক পৰীক্ষাত অসমৰ ভিতৰত সপ্তম স্থান দখল কৰিছিল। পৰৱৰ্তী সময়ত তেওঁ কটন মহাবিদ্যালয়(বৰ্তমানৰ কটন বিশ্ববিদ্যালয়)ৰ পৰা পদাৰ্থবিজ্ঞান বিষয়ত স্নাতক ডিগ্ৰী, আৰু ভাৰতীয় প্ৰযুক্তিবিদ্যা প্ৰতিষ্ঠান, কানপুৰৰ পৰা স্নাতকোত্তৰ-ডক্তৰেটৰ দ্বৈত ডিগ্ৰী লাভ কৰে। ড॰ ফুকনৰ গৱেষণাৰ ক্ষেত্ৰ হৈছে, ৰজ্জুতত্ত্ব, কৃষ্ণ গহ্বৰ আৰু Ads-CFT দ্বৈধতা।

তথ্যৰ উৎস

লগতে চাওক

পদাৰ্থ বিজ্ঞানৰ সাতটা নাতিদীৰ্ঘ পাঠ

শ্ৰেণী:অসমীয়া গ্ৰন্থ
শ্ৰেণী:প্ৰবন্ধ গ্ৰন্থ